AARHUS: En ny bæredygtig og attraktiv bydel.

Sådan lyder overskrifterne for planerne for DT-grunden omkring Daugbjergvej i det centrale Aarhus, hvor byggemarkederne Stark og Silvan hører til.

Det er PensionDanmark, der har overtaget DT-grunden, hvor man samlet vil investere to milliarder kroner i at udvikle området til boliger og erhverv.

Den nye bydel kommer til at bestå af ca. 70.000 kvadratmeter bæredygtige boliger og erhvervsbygninger.

Den store grund på godt 36.000 kvadratmeter huser udover Stark og Silvan også sidstnævntes administrationsbygning.

Det er PensionDanmark og Casa, der sammen er i gang med at lægge planerne for at udvikle området efter en ny lokalplan, der udarbejdes i samarbejde med Aarhus Kommune.

- Den solide befolkningstilvækst i Aarhus giver efterspørgsel efter attraktive byrum med værdiskabende boliger og erhvervslejemål med god beliggenhed. PensionDanmark vil udvikle centralt beliggende boliger efter vores nye boligplatform, siger adm. direktør i PensionDanmark, Torben Möger Pedersen.